OK lancerer ladeabonnement med 20% rabat på lynladning

OK gør det nu billigere at lade elbilen op med et nyt abonnement, der giver 20 procent rabat på opladning ved selskabets ladestandere – herunder deres mange lynladere. Tilbuddet gælder i første omgang som en tre måneders testperiode, men planen er at lancere abonnementet permanent, hvis det viser sig populært.

Det nye ladeabonnement koster 99 kroner om måneden, og brugerne betaler derefter kun for det forbrug, de har – men med en fast rabat på 20 procent. For at tage del i ordningen skal kunderne skal have et OK Kort, og dette skal tilknyttes i OK-appen, hvorigennem alle opladninger skal ske.

Ifølge OK er abonnementet især attraktivt for elbilister, der kører mere end 11.500 kilometer om året. Initiativet er primært rettet mod kunder, som bl.a. bor i lejligheder og ikke kan få en hjemmelader.

“Det her er en god mulighed for vores kunder til at spare penge på opladning – og vi håber, at mange vil tage godt imod initiativet,” lyder det fra OK.

Tre måneders testperiode

I første omgang er det nye ladeabonnement sat i gang som en test, der løber over tre måneder. Herefter vil OK evaluere ordningen og beslutte, om den skal gøres permanent.

OK har de seneste år udvidet sin ladeinfrastruktur markant og har nu et bredt netværk af ladestandere fordelt over hele landet. Med det nye ladeabonnement går selskabet skridtet videre i sin strategi om at tilbyde konkurrencedygtige opladningsløsninger for danske elbilister.

Interesserede kan læse mere via dette link.

OK lancerer ladeabonnement med 20% rabat på lynladning