Fri opladning flår de danske elbilister

Det er ikke kun benzin- og dieselbilister, der skal holde øje med prisen på at køre bil. Også elbilister kan ende med at betale alt for meget – især hvis de vælger et abonnement med fri opladning, selv om de har mulighed for at lade hjemme.

Nye beregninger fra energiselskabet OK viser, at det i årets første fire måneder i gennemsnit har kostet 1,19 kroner per kilowatt-time at lade elbilen hjemme. For en almindelig elbilist med et typisk dansk kørselsbehov på omkring 17.000 kilometer om året svarer det til cirka 300 kroner om måneden i strøm.

Det er markant mindre end mange fastpris- og fri-ladningsabonnementer, som efterhånden koster op mod tusinde kroner om måneden.

Hjemmeladning slår fast pris

Ifølge OK skal man køre op mod 40.000 kilometer om året, før et abonnement med fri opladning til eksempelvis 849 kroner om måneden begynder at give økonomisk mening – hvis man sammenligner med ladepriserne i årets første dyre måneder. Over et helt år kan regnestykket blive endnu hårdere for abonnementerne, fordi strømmen typisk bliver billigere i sommerhalvåret.

– Selv i de dyreste måneder på året er det billigt at lade elbilen op, hvis man har mulighed for at lade hjemme. Og hen over sommeren bliver det endnu billigere. Med en gennemsnitspris lige over en krone vil der være mange, der har fået strømmen endnu billigere. Med en hjemmelader kan man selv være med til at bestemme, hvor meget det skal koste at lade bilen, siger Kenneth Korsgaard, direktør for Mobilitet i OK.

Tre ud af fire kan lade hjemme

Der kører omkring 620.000 elbiler på de danske veje, og tre ud af fire elbilister har mulighed for at lade hjemme med ladeboks. For den gruppe er konklusionen ret klar: Betaler du for “fri opladning”, kan du i praksis ende med at betale for strøm, du slet ikke bruger.

– Hvis man har mulighed for at få en ladeboks derhjemme, er det en rigtig god ide. Det gælder både eksisterende elbilister – og de mange danskere, der hver dag skifter fra brændstofbil til elbil. Langt de fleste vil spare mange penge med en ladeboks, siger Kenneth Korsgaard.

Lad på det rigtige tidspunkt

Der er dog stadig penge at hente, selv hvis man allerede lader hjemme. Fra april til oktober er strømmen ofte billigst midt på dagen, især i weekenden. I vinterhalvåret er det typisk om natten, prisen falder mest.

For elbilister i lejlighed er billedet mere besværligt. Her er adgang til egen ladeboks ofte ikke en mulighed, og offentlige ladere eller boligforeningens løsning kan gøre regnestykket mindre enkelt. Men har du indkørsel, ladeboks og et normalt kørselsbehov, er fri opladning sjældent frihed. Det kan bare være en dyrere måde at betale for strømmen på.

Fri opladning flår de danske elbilister